ΚΑΝΟΝΙΣΜΟΣ (ΕΚ) αριθ. 2623/1999 ΤΗΣ ΕΠΙΤΡΟΠΗΣ

της 10ης Δεκεμβρίου 1999

για την τροποποίηση του κανονισμού (ΕΟΚ) αριθ. 411/88 σχετικά με τη μέθοδο και το επιτόκιο που πρέπει να εφαρμοστούν για τον υπολογισμό των εξόδων χρηματοδότησης των παρεμβάσεων που συνίστανται σε αγορές, αποθεματοποίηση και διάθεση

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1883/78 του Συμβουλίου, της 2ας Αυγούστου 1978, σχετικά με τους γενικούς κανόνες για τη χρηματοδότηση των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων(1), όπως τροποποιήθηκε τελευταία από τον κανονισμό (ΕΚ) αριθ. 1259/96(2), και ιδίως το άρθρο 5,

Εκτιμώντας τα ακόλουθα:

(1) ο κανονισμός (ΕΟΚ) αριθ. 411/88 της Επιτροπής(3), όπως τροποποιήθηκε τελευταία από τον κανονισμό (ΕΟΚ) αριθ. 1644/89(4), έχει θεσπίσει τη μέθοδο και το επιτόκιο που πρέπει να εφαρμοστούν για τον υπολογισμό των εξόδων χρηματοδότησης των παρεμβάσεων· προβλέπει ότι το ενιαίο επιτόκιο αντιστοιχεί στα επιτόκια που διαπιστώνονται από τη Στατιστική Υπηρεσία των Ευρωπαϊκών Κοινοτήτων (Eurostat) για το Ecu με προθεσμία τριών και δώδεκα μηνών στην ευρωαγορά, σταθμίζοντάς τα με ένα τρίτο και δύο τρίτα, αντίστοιχα·

(2) παράλληλα με την εισαγωγή του ευρώ, από 1ης Ιανουαρίου 1999, εισήχθη ένα νέο ευρωπαϊκό επιτόκιο που ονομάζεται Euribor· αντικατέστησε τα διάφορα εθνικά επιτόκια IBOR των κρατών μελών που συμμετέχουν στο ευρώ και δημοσιεύεται μηνιαίως από την Ευρωπαϊκή Κεντρική Τράπεζα·

(3) πρέπει να προσαρμοστεί το άρθρο 3 και το παράρτημα του κανονισμού (ΕΟΚ) αριθ. 411/88, μετά από την εισαγωγή του ευρώ·

(4) τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ΕΓΤΠΕ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 411/88 τροποποιείται ως εξής:

1. Το πρώτο εδάφιο του άρθρου 3 αντικαθίσταται από το ακόλουθο κείμενο: "Το επιτόκιο που αναφέρεται στο άρθρο 5 του κανονισμού (ΕΟΚ) αριθ. 1883/78 αντιστοιχεί στα επιτόκια Euribor με προθεσμία τριών και δώδεκα μηνών, σταθμίζοντάς τα με ένα τρίτο και δύο τρίτα, αντίστοιχα."

2. Το παράρτημα αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Οκτωβρίου 1999.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Δεκεμβρίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 216 της 5.8.1978, σ. 1.

(2) ΕΕ L 163 της 2.7.1996, σ. 10.

(3) ΕΕ L 40 της 13.2.1988, σ. 25.

(4) ΕΕ L 162 της 13.6.1989, σ. 18.

ΠΑΡΑΡΤΗΜΑ

"ΠΑΡΑΡΤΗΜΑ

Επιτόκιο αναφοράς που αναφέρεται στο άρθρο 4 παράγραφος 1α(1)

1. Δανία

Copenhagen interbank borrowing offered rate, τριών μηνών (Cibor)

2. Ελλάδα

Athens interbank borrowing offered rate, τριών μηνών (Athibor)

3. Σουηδία

Stockholm interbank borrowing offered rate, τριών μηνών (Stibor)

4. Ηνωμένο Βασίλειο

London interbank borrowing offered rate, τριών μηνών (Libor)

5. Για τα άλλα κράτη μέλη

Euro interbank borrowing offered rate, τριών μηνών (Euribor)

Σημείωση:

Αυτά τα επιτόκια θα αυξάνονται κατά 1 %, πράγμα που αντιστοιχεί στο τραπεζικό περιθώριο.

(1) Πρόκειται για καθαρά επιτόκια, δηλαδή αφού αφαιρεθεί ενδεχομένως το τμήμα που αντιστοιχεί σε φορολογικές κρατήσεις (προκαταβολική παρακράτηση, παρακρατήσεις στην πηγή, κ.λπ.)."